title: Rozhodnutie Rady (EÚ) 2016/1232 z 18. júla 2016, ktorým sa stanovuje pozícia, ktorá sa má v mene Európskej únie zaujať v Rade pre stabilizáciu a pridruženie zriadenej Dohodou o stabilizácii a pridružení medzi Európskou úniou a Európskym spoločenstvom pre atómovú energiu na jednej strane a Kosovom (Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.) na strane druhej v súvislosti s rozhodnutím Rady pre stabilizáciu a pridruženie, ktorým sa prijíma jej rokovací poriadok

text:
                  28.7.2016

                  SK

                  Úradný vestník Európskej únie

                  L 202/27

            ROZHODNUTIE RADY (EÚ) 2016/1232
      z 18. júla 2016,
      ktorým sa stanovuje pozícia, ktorá sa má v mene Európskej únie zaujať v Rade pre stabilizáciu a pridruženie zriadenej Dohodou o stabilizácii a pridružení medzi Európskou úniou a Európskym spoločenstvom pre atómovú energiu na jednej strane a Kosovom (*) na strane druhej v súvislosti s rozhodnutím Rady pre stabilizáciu a pridruženie, ktorým sa prijíma jej rokovací poriadok
      RADA EURÓPSKEJ ÚNIE,
      so zreteľom na Zmluvu o Európskej únii, a najmä na jej článok 37 v spojení s článkom 31 ods. 1,
      so zreteľom na Zmluvu o fungovaní Európskej únie, a najmä na jej článok 217 v spojení s článkom 218 ods. 9,
      so zreteľom na návrh Európskej komisie,
      keďže:

                  (1)

                  Článkom 126 Dohody o stabilizácii a pridružení medzi Európskou úniou a Európskym spoločenstvom pre atómovú energiu na jednej strane a Kosovom (*) na strane druhej (1) (ďalej len „dohoda“) sa zriaďuje Rada pre stabilizáciu a pridruženie.

                  (2)

                  V článku 127 ods. 2 dohody sa stanovuje, že Rada pre stabilizáciu a pridruženie prijme svoj rokovací poriadok.

                  (3)

                  V článku 129 ods. 1 dohody sa stanovuje, že Rade pre stabilizáciu a pridruženie pomáha Výbor pre stabilizáciu a pridruženie (ďalej len „výbor“).

                  (4)

                  V článku 129 ods. 2 a 3 dohody sa stanovuje, že Rada pre stabilizáciu a pridruženie vymedzí vo svojom rokovacom poriadku povinnosti výboru a že Rada pre stabilizáciu a pridruženie môže delegovať ktorúkoľvek zo svojich právomocí na výbor.

                  (5)

                  V článku 131 dohody sa stanovuje, že Rada pre stabilizáciu a pridruženie môže rozhodnúť o vytvorení ďalších osobitných výborov alebo orgánov, ktoré jej môžu pomáhať pri plnení jej povinností. Ďalej sa v nej stanovuje, že Rada pre stabilizáciu a pridruženie vo svojom rokovacom poriadku určí zloženie a povinnosti takýchto výborov alebo orgánov a aj to, ako budú fungovať.

                  (6)

                  Je dôležité, aby sa uskutočňovali pravidelné a formálne konzultácie s členskými štátmi a zohľadňovali ich názory. Členské štáty by sa preto mali vyzvať, aby tvorili súčasť delegácie Európskej únie na všetkých zasadnutiach Rady pre stabilizáciu a pridruženie.

                  (7)

                  Komisia a vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“) budú pozorne a nepretržite monitorovať úsilie Kosova o normalizáciu vzťahov so Srbskom a podávať o tejto otázke v prípade potreby správy, a to aspoň dvakrát ročne.

                  (8)

                  V štvrtom odseku článku 140 dohody sa ustanovuje, že Únia môže prijať opatrenia, ktoré považuje za primerané, vrátane pozastavenia uplatňovania dohody alebo jej časti, v prípade, že Kosovo nedodrží základné zásady stanovené v článkoch 5 a 13 dohody. Pri prípadnom návrhu Komisie na pozastavenie uplatňovania dohody na základe štvrtého odseku článku 140 by sa mali zohľadniť akékoľvek relevantné odporúčania alebo rozhodnutia Rady pre stabilizáciu a pridruženie, ako aj správy o úsilí Kosova o normalizáciu vzťahov so Srbskom, ktoré má predložiť Komisia a vysoký predstaviteľ.

                  (9)

                  Žiaden výraz, formulácia alebo vymedzenie pojmov použité v tomto rozhodnutí a jeho prílohách, alebo v rozhodnutiach, odporúčaniach a ďalších dokumentoch vrátane zápisníc, ktoré prijme Rada pre stabilizáciu a pridruženie, nepredstavuje uznanie Kosova ako nezávislého štátu zo strany členských štátov, ktoré Kosovo neuznali.

                  (10)

                  Členské štáty môžu uplatniť svoje vnútroštátne postupy, keď dostanú dokumenty vydané orgánmi Kosova na základe tejto dohody.

                  (11)

                  Je vhodné stanoviť pozíciu, ktorá sa ma v mene Únie zaujať v Rade pre stabilizáciu a pridruženie, pokiaľ ide o rozhodnutie Rady pre stabilizáciu a pridruženie, ktorým sa prijíma jej rokovací poriadok.

                  (12)

                  Pozícia Únie v Rade pre stabilizáciu a pridruženie by preto mala byť založená na pripojenom návrhu rozhodnutia.

            PRIJALA TOTO ROZHODNUTIE:
      Článok 1
      Pozícia, ktorá sa má v mene Európskej únie zaujať v Rade pre stabilizáciu a pridruženie zriadenej článkom 126 dohody je založená na návrhu rozhodnutia Rady pre stabilizáciu a pridruženie, ktoré je pripojené k tomuto rozhodnutiu.
      Technické zmeny uvedeného návrhu rozhodnutia možno prijať bez ďalšieho rozhodnutia Rady.
      Článok 2
      Členské štáty sa vyzývajú, aby tvorili súčasť delegácie Európskej únie na všetkých zasadnutiach Rady pre stabilizáciu a pridruženie. Budú sa im taktiež poskytovať všetky dokumenty, ktoré predloží alebo vydá Rada pre stabilizáciu a pridruženie. Členské štáty poskytnú na tento účel potrebné informácie vysokému predstaviteľovi Únie pre zahraničné veci a bezpečnostnú politiku, v súlade s jeho povinnosťami podľa zmlúv a v jeho funkcii predsedu Rady pre zahraničné veci.
      Článok 3
      Toto rozhodnutie nadobúda účinnosť dňom jeho prijatia.

         V Bruseli 18. júla 2016

               Za Radu

               predsedníčka

            G. MATEČNÁ

         (*)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.

         (1)  Ú. v. EÚ L 71, 16.3.2016, s. 3.

         ROZHODNUTIE RADY PRE STABILIZÁCIU A PRIDRUŽENIE EÚ – KOSOVO (*) č. 1/2016
         z [dátum],
         ktorým sa prijíma jej rokovací poriadok
         RADA PRE STABILIZÁCIU A PRIDRUŽENIE,
         so zreteľom na Dohodu o stabilizácii a pridružení medzi Európskou úniou a Európskym spoločenstvom pre atómovú energiu na jednej strane a Kosovom (*) na strane druhej (ďalej len „dohoda“), a najmä na jej články 126, 127, 129 a 131,
         keďže dohoda nadobudla platnosť 1. apríla 2016,
         PRIJALA TOTO ROZHODNUTIE:
         Článok 1
         Predsedníctvo
         Zmluvné strany striedavo predsedajú Rade pre stabilizáciu a pridruženie počas obdobia 12 mesiacov. Prvé obdobie sa začína dňom prvého zasadnutia Rady pre stabilizáciu a pridruženie a končí sa 31. decembra toho istého roku.
         Článok 2
         Zasadnutia
         Rada pre stabilizáciu a pridruženie zasadá raz do roka v súlade so zaužívanou praxou pri Radách pre stabilizáciu a pridruženie, a to aj pokiaľ ide o úroveň zastúpenia a miesto. Na požiadanie ktorejkoľvek zmluvnej strany a v prípade súhlasu zmluvných strán je možné usporiadať mimoriadne zasadnutia Rady pre stabilizáciu a pridruženie. Zasadnutia Rady pre stabilizáciu a pridruženie zvolávajú spoločne tajomníci Rady pre stabilizáciu a pridruženie po dohode s predsedom.
         Článok 3
         Delegácie
         Predseda je pred každým zasadnutím informovaný o plánovanom zložení delegácie každej zmluvnej strany. Keď sa na programe zasadnutia Rady pre stabilizáciu a pridruženie vyskytnú záležitosti súvisiace s Európskou investičnou bankou (EIB), zástupca EIB sa zúčastní na zasadnutí ako pozorovateľ. Rada pre stabilizáciu a pridruženie môže na svoje zasadnutia takisto pozvať iné osoby, aby poskytli informácie o konkrétnych témach.
         Článok 4
         Sekretariát
         Funkciu tajomníkov Rady pre stabilizáciu a pridruženie vykonávajú spoločne úradník Generálneho sekretariátu Rady Európskej únie a úradník zastúpenia Kosova v Belgicku.
         Článok 5
         Korešpondencia
         Korešpondencia adresovaná Rade pre stabilizáciu a pridruženie sa posiela predsedovi Rady pre stabilizáciu a pridruženie na adresu Generálneho sekretariátu Rady Európskej únie.
         Obidvaja tajomníci zabezpečujú, aby bola korešpondencia postupovaná predsedovi Rady pre stabilizáciu a pridruženie a v prípade potreby rozoslaná aj ostatným členom Rady pre stabilizáciu a pridruženie. Korešpondencia na rozoslanie sa zasiela Generálnemu sekretariátu Komisie, Európskej službe pre vonkajšiu činnosť a zastúpeniu Kosova v Belgicku.
         Oznámenia predsedu Rady pre stabilizáciu a pridruženie posielajú obidvaja tajomníci príslušným adresátom a v prípade potreby ich rozosielajú ďalším členom Rady pre stabilizáciu a pridruženie uvedeným v druhom odseku.
         Článok 6
         Verejnosť zasadnutí
         Ak sa nerozhodne inak, zasadnutia Rady pre stabilizáciu a pridruženie nie sú verejné.
         Článok 7
         Program zasadnutí
         1.   Predbežný program každého zasadnutia vypracuje predseda. Tajomníci Rady pre stabilizáciu a pridruženie ho postúpia na adresy uvedené v článku 5 najneskôr 15 dní pred začiatkom zasadnutia. Do predbežného programu zasadnutia sa zahrnú body, v prípade ktorých bola predsedovi zaslaná žiadosť o zaradenie do programu najneskôr 21 dní pred začiatkom zasadnutia; body, ku ktorým sa tajomníkom neodovzdala sprievodná dokumentácia najneskôr v deň odoslania programu zasadnutia, sa však do predbežného programu zasadnutia nezahrnú. Na začiatku každého zasadnutia Rada pre stabilizáciu a pridruženie prijme program zasadnutia. V prípade, že s tým obidve zmluvné strany súhlasia, sa môže do programu zaradiť bod, ktorý nie je uvedený v predbežnom programe.
         2.   Predseda môže po dohode s oboma zmluvnými stranami skrátiť lehoty vymedzené v odseku 1 s cieľom zohľadniť požiadavky súvisiace s konkrétnym prípadom.
         Článok 8
         Zápisnica
         Návrh zápisnice z každého zasadnutia vypracujú obaja tajomníci. V zápisniciach sa vo všeobecnosti uvádza ku každému bodu programu:

                     —

                     dokumentácia predložená Rade pre stabilizáciu a pridruženie,

                     —

                     vyhlásenia, o zapísanie ktorých požiadal člen Rady pre stabilizáciu a pridruženie,

                     —

                     prijaté rozhodnutia a vydané odporúčania, dohodnuté vyhlásenia a prijaté závery.

               Návrh zápisnice sa predkladá Rade pre stabilizáciu a pridruženie na schválenie. Po schválení zápisnicu podpíše predseda a obaja tajomníci. Zápisnica sa založí do archívu Generálneho sekretariátu Rady Európskej únie, ktorý bude pôsobiť ako depozitár dokumentov pridruženia. Všetkým adresátom uvedeným v článku 5 sa postúpi úradne overená kópia zápisnice.
         Článok 9
         Rozhodnutia a odporúčania
         1.   Rada pre stabilizáciu a pridruženie prijíma rozhodnutia a vydáva odporúčania po spoločnej dohode zmluvných strán bez toho, aby boli dotknuté články 2 a 5 dohody. Rada pre stabilizáciu a pridruženie môže prijímať rozhodnutia alebo vydávať odporúčania písomným postupom, ak s tým obe zmluvné strany súhlasia.
         2.   Rozhodnutiam a odporúčaniam Rady pre stabilizáciu a pridruženie v zmysle článku 128 dohody sa priradí názov „rozhodnutie“, respektíve „odporúčanie“, za ktorým nasleduje poradové číslo, dátum ich prijatia a opis predmetu, ktorého sa týkajú. Rozhodnutia a odporúčania Rady pre stabilizáciu a pridruženie podpisuje predseda a ich pravosť osvedčujú obaja tajomníci. Rozhodnutia a odporúčania sa postúpia všetkým adresátom uvedeným v článku 5. Každá zmluvná strana sa môže rozhodnúť uverejniť rozhodnutia a odporúčania Rady pre stabilizáciu a pridruženie vo svojom príslušnom úradnom uverejnení.
         Článok 10
         Jazyky
         Úradnými jazykmi Rady pre stabilizáciu a pridruženie sú autentické jazyky Dohody o stabilizácii a pridružení. Ak sa neprijme iné rozhodnutie, Rada pre stabilizáciu a pridruženie vychádza pri svojich rokovaniach z dokumentácie vypracovanej v uvedených jazykoch.
         Článok 11
         Výdavky
         Európska únia a Kosovo si hradia vlastné náklady, ktoré im vzniknú z dôvodu účasti na zasadnutiach Rady pre stabilizáciu a pridruženie, a to tak výdavky na personál, cestovné náklady a diéty, ako aj poštovné a telekomunikačné výdavky. Výdavky spojené s tlmočením na zasadnutiach, prekladom a rozmnožovaním dokumentov, ako aj ostatné výdavky súvisiace s organizáciou zasadnutí znáša hostiteľská zmluvná strana, ktorá dané zasadnutia usporadúva.
         Článok 12
         Výbor pre stabilizáciu a pridruženie
         1.   Týmto sa zriaďuje Výbor pre stabilizáciu a pridruženie (ďalej len „výbor“), ktorého úlohou je pomáhať Rade pre stabilizáciu a pridruženie pri plnení jej povinností. Výbor pozostáva zo zástupcov Európskej Únie na jednej strane a zástupcov Kosova na strane druhej, obvykle na úrovni štátnych úradníkov vo vyšších funkciách.
         2.   Výbor pripravuje zasadnutia a rokovania Rady pre stabilizáciu a pridruženie, v prípade potreby vykonáva rozhodnutia Rady pre stabilizáciu a pridruženie a vo všeobecnosti zabezpečuje kontinuitu vzťahov v rámci pridruženia a riadne fungovanie dohody. Zaoberá sa všetkými záležitosťami, ktoré mu postúpi Rada pre stabilizáciu a pridruženie, ako aj inými záležitosťami, ktoré sa môžu vyskytnúť pri každodennom vykonávaní Dohody o stabilizácii a pridružení. Rade pre stabilizáciu a pridruženie predkladá návrhy rozhodnutí/odporúčaní a ostatné návrhy určené na prijatie.
         3.   V prípade, keď sa v dohode uvádza povinnosť konzultovať alebo možnosť konzultovať, takéto konzultácie sa môžu uskutočňovať v rámci výboru. Ak sa na tom obe zmluvné strany dohodnú, konzultácie môžu pokračovať v Rade pre stabilizáciu a pridruženie.
         4.   Rokovací poriadok Výboru pre stabilizáciu a pridruženie je pripojený k tomuto rozhodnutiu.

            V

                  Za Radu pre stabilizáciu a pridruženie

                  predseda

            (*)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.

            PRÍLOHA
            k
            ROZHODNUTIU RADY PRE STABILIZÁCIU A PRIDRUŽENIE EÚ – KOSOVO (*) č. 1/2016
            z [dátum]
            Rokovací poriadok Výboru pre stabilizáciu a pridruženie
            Článok 1
            Predsedníctvo
            Zmluvné strany striedavo predsedajú Výboru pre stabilizáciu a pridruženie (ďalej len „výbor“) počas obdobia 12 mesiacov. Prvé obdobie sa začína dňom prvého zasadnutia Rady pre stabilizáciu a pridruženie a končí sa 31. decembra toho istého roku.
            Článok 2
            Zasadnutia
            Výbor zasadá, keď si to vyžadujú okolnosti a so súhlasom oboch zmluvných strán. Každé zasadnutie výboru sa koná v termíne a na mieste dohodnutom oboma zmluvnými stranami. Zasadnutia výboru zvoláva predseda.
            Článok 3
            Delegácie
            Predseda je pred každým zasadnutím informovaný o plánovanom zložení delegácie každej zmluvnej strany.
            Článok 4
            Sekretariát
            Funkciu tajomníkov výboru vykonávajú spoločne úradník Európskej komisie a úradník Kosova. Všetky oznámenia predsedu a predsedovi výboru stanovené v tomto rozhodnutí sa postupujú tajomníkom výboru a tajomníkom a predsedovi Rady pre stabilizáciu a pridruženie.
            Článok 5
            Verejnosť zasadnutí
            Ak sa nerozhodne inak, zasadnutia výboru nie sú verejné.
            Článok 6
            Program zasadnutí
            1.   Predbežný program každého zasadnutia vypracuje predseda. Tajomníci výboru ho postúpia adresátom uvedeným v článku 4 najneskôr 30 pracovných dní pred začiatkom zasadnutia. Do predbežného programu zasadnutia sa zahrnú body, v prípade ktorých bola predsedovi zaslaná žiadosť o zaradenie do programu najneskôr 35 pracovných dní pred začiatkom zasadnutia; body, ku ktorým sa tajomníkom neodovzdala sprievodná dokumentácia najneskôr v deň odoslania programu zasadnutia, sa však do predbežného programu zasadnutia nezahrnú. Výbor môže na svoje zasadnutia pozvať aj odborníkov, aby poskytli informácie o konkrétnych témach. Výbor prijme na začiatku každého zasadnutia program zasadnutia. V prípade, že s tým obidve zmluvné strany súhlasia, sa môže do programu zaradiť bod, ktorý nie je uvedený v predbežnom programe.
            2.   Predseda môže po dohode s oboma zmluvnými stranami skrátiť lehoty vymedzené v odseku 1 s cieľom zohľadniť požiadavky súvisiace s konkrétnym prípadom.
            Článok 7
            Zápisnica
            Z každého zasadnutia sa vypracuje zápisnica na základe predsedovho zhrnutia záverov, ku ktorým výbor dospel. Po schválení zápisnice výborom ju predseda a tajomníci podpíšu a každá zmluvná strana ju založí do archívu. Kópia zápisnice sa postúpi všetkým adresátom uvedeným v článku 4.
            Článok 8
            Rozhodnutia a odporúčania
            V určitých prípadoch, keď Rada pre stabilizáciu a pridruženie oprávni výbor na prijímanie rozhodnutí alebo vydávanie odporúčaní podľa článku 128 dohody, výbor tak urobí v súlade s článkom 9 rokovacieho poriadku Rady pre stabilizáciu a pridruženie.
            Článok 9
            Výdavky
            Európska únia a Kosovo si hradia vlastné náklady, ktoré im vzniknú z dôvodu účasti na zasadnutiach výboru, a to tak výdavky na personál, cestovné náklady a diéty, ako aj poštovné a telekomunikačné výdavky. Výdavky spojené s tlmočením na zasadnutiach, prekladom a rozmnožovaním dokumentov, ako aj ostatné výdavky súvisiace s organizáciou zasadnutí znáša hostiteľská zmluvná strana, ktorá dané zasadnutia usporadúva.
            Článok 10
            Podvýbory a osobitné skupiny
            Výbor môže zriadiť podvýbory a osobitné skupiny, ktoré pracujú pod vedením výboru. Po každom svojom zasadnutí výboru podávajú správu. Výbor môže rozhodnúť o zrušení ktorýchkoľvek existujúcich podvýborov alebo skupín, o stanovení alebo úprave ich mandátu alebo o zriadení ďalších podvýborov alebo skupín, ktoré by mu pomáhali pri plnení jeho povinností. Uvedené podvýbory a skupiny nemajú žiadne rozhodovacie právomoci.

               (*)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.

         PRÍLOHA

            NÁVRH
            ROZHODNUTIE VÝBORU PRE STABILIZÁCIU A PRIDRUŽENIE EÚ – KOSOVO (*) č. 1/2016
            z [deň. mesiac] 2016,
            ktorým sa zriaďujú podvýbory a osobitné skupiny
            VÝBOR PRE STABILIZÁCIU A PRIDRUŽENIE,
            so zreteľom na Dohodu o stabilizácii a pridružení medzi Európskou úniou a Európskym spoločenstvom pre atómovú energiu na jednej strane a Kosovom (*) na strane druhej, a najmä na jej článok 130,
            so zreteľom na jeho rokovací poriadok, a najmä na jeho článok 10,
            PRIJAL TOTO ROZHODNUTIE:
            Jediný článok
            Týmto sa zriaďujú podvýbory a osobitné skupiny uvedené v prílohe I. Ich mandáty sa stanovujú v prílohe II.

               V … [deň. mesiac] 2016

                     Za Výbor pre stabilizáciu a pridruženie

                     predseda

               (*)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.

               PRÍLOHA I

                  Štruktúra multidisciplinárneho podvýboru

                           Názov

                           Témy

                           Článok dohody

                                       1.

                                       Obchod, priemysel, clá a dane

                           Voľný pohyb tovaru

                           článok 20

                           Priemyselné výrobky

                           články 21 – 25

                           Obchodné otázky

                           články 36 – 49

                           Normalizácia, metrológia, akreditácia, certifikácia, posudzovanie zhody a dohľad nad trhom

                           článok 80

                           Priemyselná spolupráca

                           článok 99

                           Malé a stredné podniky

                           článok 100

                           Cestovný ruch

                           článok 101

                           Clá

                           článok 104

                           Dane

                           článok 105

                           Pravidlá pôvodu

                           protokol III

                           Vzájomná administratívna pomoc v colných záležitostiach

                           protokol IV

                                       2.

                                       Poľnohospodárstvo a rybárstvo

                           Poľnohospodárske produkty

                           články 26, 28, 29, 33, 34 a 37

                           Produkty rybárstva

                           články 31 a 32, prílohy IV a V

                           Spracované poľnohospodárske výrobky

                           článok 27 a protokol I

                           Víno

                           článok 30 a protokol II

                           Ochrana zemepisných označení poľnohospodárskych produktov a produktov rybárstva a potravín iných ako víno a liehoviny

                           článok 35

                           Poľnohospodárstvo a agropriemysel, veterinárne a fytosanitárne záležitosti

                           článok 102

                           Spolupráca v oblasti rybárstva

                           článok 103

                                       3.

                                       Vnútorný trh a hospodárska súťaž

                           Právo usadiť sa

                           články 50 – 54

                           Poskytovanie služieb

                           články 55 – 60

                           Iné otázky, ktoré sa týkajú hlavy V dohody

                           články 61 – 73

                           Aproximácia právnych predpisov a presadzovanie práva

                           článok 74

                           Hospodárska súťaž

                           články 75 – 76

                           Práva duševného, priemyselného a obchodného vlastníctva

                           články 77 – 78

                           Verejné obstarávanie

                           článok 79

                           Bankovníctvo, poisťovníctvo a iné finančné služby

                           článok 96

                           Ochrana spotrebiteľa

                           článok 81

                                       4.

                                       Hospodárske a finančné záležitosti a štatistika

                           Bežné platby a pohyb kapitálu

                           články 64 – 66

                           Hospodárska politika

                           článok 94

                           Spolupráca v oblasti štatistiky

                           článok 95

                           Podpora a ochrana investícií

                           článok 98

                           Finančná spolupráca

                           články 121 – 125

                                       5.

                                       Spravodlivosť, sloboda a bezpečnosť

                           Posilnenie inštitúcií a právneho štátu

                           článok 83

                           Základné práva vrátane boja proti diskriminácii a ochrany údajov

                           článok 3, 4 a 84

                           Justičná spolupráca v občianskych a trestných veciach

                           článok 83

                           Víza, kontrola hraníc, azyl a migrácia

                           články 85 – 86

                           Predchádzanie nelegálnemu prisťahovalectvu a jeho kontrola, readmisia

                           články 87 – 88

                           Pranie špinavých peňazí

                           článok 89

                           Drogy

                           článok 90

                           Boj proti terorizmu

                           článok 92

                           Predchádzanie organizovanému zločinu a iným nezákonným činnostiam

                           článok 91

                                       6.

                                       Inovácia, informačná spoločnosť a sociálna politika

                           Pracovné podmienky a rovnosť príležitostí

                           článok 82

                           Spolupráca v oblasti sociálnych vecí

                           článok 106

                           Vzdelávanie a odborná príprava

                           článok 107

                           Spolupráca v oblasti kultúry

                           článok 108

                           Spolupráca v audiovizuálnej oblasti

                           článok 109

                           Informačná spoločnosť

                           článok 110

                           Elektronické komunikačné siete a služby

                           článok 111

                           Informácie a komunikácia

                           článok 112

                           Výskum a technický rozvoj

                           článok 118

                                       7.

                                       Doprava, energetika, životné prostredie a regionálny rozvoj

                           Doprava

                           článok 113

                           Energetika

                           článok 114

                           Životné prostredie

                           článok 115

                           Zmena klímy

                           článok 116

                           Civilná ochrana

                           článok 117

                           Regionálny a miestny rozvoj

                           článok 119

                  Štruktúra osobitných skupín

                           Názov

                           Témy

                           Článok dohody

                           Osobitná skupina pre reformu verejnej správy

                           Reforma verejnej správy

                           článok 120

                           Osobitná skupina pre normalizáciu (1)

                           Viditeľné a udržateľné zlepšenie vzťahov Kosova so Srbskom a účinná spolupráca s misiou EÚ v oblasti spoločnej bezpečnostnej a obrannej politiky počas jej trvania.

                           článok 5

                  (1)  Táto osobitná skupina nenahrádza dialóg medzi Prištinou a Belehradom pod vedením vysokého predstaviteľa.

               PRÍLOHA II

                  Mandáty podvýborov a osobitných skupín EÚ – Kosovo
                   (*)

                  Zloženie a predsedníctvo

               Podvýbory a osobitné skupiny pre reformu verejnej správy a pre normalizáciu pozostávajú zo zástupcov Európskej komisie, Európskej služby pre vonkajšiu činnosť v prípade osobitnej skupiny pre normalizáciu a zástupcov Kosova. Striedavo im predsedajú obidve zmluvné strany. Členské štáty budú dostávať informácie o zasadnutiach podvýborov a osobitných skupín pre reformu verejnej správy a pre normalizáciu a pozvánky na ne.

                  Sekretariát

               Úradník Európskej komisie alebo Európskej služby pre vonkajšiu činnosť v prípade osobitnej skupiny pre normalizáciu a úradník Kosova konajú spoločne ako tajomníci jednotlivých podvýborov a osobitných skupín.
               Všetky oznámenia, ktoré sa týkajú podvýborov a osobitných skupín, sa zasielajú tajomníkom príslušného podvýboru a osobitných skupín.

                  Zasadnutia

               Podvýbory a osobitné skupiny zasadajú, keď si to vyžadujú okolnosti, so súhlasom obidvoch zmluvných strán. Každé zasadnutie podvýboru alebo osobitnej skupiny sa koná v čase a na mieste, na ktorých sa dohodli obidve zmluvné strany.
               Ak obidve zmluvné strany súhlasia, môžu podvýbory a osobitné skupiny pozvať na svoje zasadnutia odborníkov, aby im poskytli požadované informácie k určitým témam.

                  Program a sprievodná dokumentácia

               Predseda a tajomníci vypracujú predbežný program každého zasadnutia najneskôr 30 pracovných dní pred začiatkom zasadnutia.
               Predbežný program obsahuje body, o ktorých zaradenie boli tajomníci požiadaní najneskôr 35 pracovných dní pred začiatkom zasadnutia.
               V nadväznosti na dohodu o predbežnom programe každého zasadnutia a najneskôr 10 pracovných dní pred začiatkom zasadnutia predloží tajomník zastupujúci Kosovo tajomníkovi zastupujúcemu Európsku komisiu alebo Európsku službu pre vonkajšiu činnosť v prípade osobitnej skupiny pre normalizáciu potrebné písomné doklady pre body dohodnuté v predbežnom programe zasadnutia.
               V prípade, že termín uvedený v treťom odseku nie je dodržaný, zasadnutie sa automaticky zruší bez ďalšieho oznámenia.

                  Témy

               Podvýbory prerokúvajú otázky, ktoré sa týkajú oblastí dohody uvedených v tabuľke týkajúcej sa štruktúry multidisciplinárneho podvýboru. Pri každej téme sa posudzuje pokrok dosiahnutý v oblasti aproximácie, vykonávania a presadzovania právnych predpisov. Podvýbory preskúmavajú všetky problémy, ktoré môžu vzniknúť v ich príslušných sektoroch, a navrhujú možné kroky, ktoré je potrebné podniknúť.
               Podvýbory zároveň slúžia ako fórum pre ďalšie objasňovanie acquis a preskúmavajú pokrok dosiahnutý v Kosove pri dosahovaní súladu s acquis podľa záväzkov vyplývajúcich z dohody.
               Osobitná skupina pre reformu verejnej správy prerokúva otázky súvisiace s reformou verejnej správy a navrhuje možné kroky, ktoré je potrebné podniknúť. Osobitná skupina pre normalizáciu diskutuje o otázkach, ktoré sa týkajú viditeľného a udržateľného zlepšenia vzťahov Kosova so Srbskom a účinnej spolupráce s misiou v oblasti spoločnej bezpečnostnej a obrannej politiky počas jej trvania, a navrhuje možné kroky, ktoré treba podniknúť.

                  Zápisnica

               Z každého zasadnutia sa vypracuje a schváli zápisnica. Tajomník podvýboru, resp. tajomník osobitnej skupiny postúpi kópiu zápisnice tajomníkovi Výboru pre stabilizáciu a pridruženie.

                  Verejnosť zasadnutí

               Ak sa nerozhodne inak, zasadnutia podvýborov a osobitných skupín nie sú verejné.

                  (*)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.


title: 2012/593/EÚ: Rozhodnutie Európskeho parlamentu z  10. mája 2012 o účtovnej závierke Európskej nadácie pre zlepšovanie životných a pracovných podmienok za rozpočtový rok 2010

text:
               17.10.2012

               SK

               Úradný vestník Európskej únie

               L 286/266

         ROZHODNUTIE EURÓPSKEHO PARLAMENTU
   z 10. mája 2012
   o účtovnej závierke Európskej nadácie pre zlepšovanie životných a pracovných podmienok za rozpočtový rok 2010
   (2012/593/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej nadácie pre zlepšovanie životných a pracovných podmienok za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky Európskej nadácie pre zlepšovanie životných a pracovných podmienok za rozpočtový rok 2010 spolu s odpoveďami nadácie (1),

               —

               so zreteľom na odporúčanie Rady z 21. februára 2012 (06083/2012 – C7-0051/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Rady (EHS) č. 1365/75 z 26. mája 1975 o zriadení Európskej nadácie pre zlepšovanie životných a pracovných podmienok (3), a najmä na jeho článok 16,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A7-0116/2012),

               1.

               schvaľuje účtovnú závierku Európskej nadácie pre zlepšovanie životných a pracovných podmienok za rozpočtový rok 2010;

               2.

               poveruje svojho predsedu, aby postúpil toto rozhodnutie riaditeľovi Európskej nadácie pre zlepšovanie životných a pracovných podmienok, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 366, 15.12.2011, s. 150.

      (2)  Ú. v. ES L 248, 16.9.2002, s. 1.

      (3)  Ú. v. ES L 139, 30.5.1975, s. 1.

      (4)  Ú. v. ES L 357, 31.12.2002, s. 72.


title: Rozhodnutie Rady 2008/814/SZBP z  13. októbra 2008 o uzavretí Dohody medzi Európskou úniou a Spojenými štátmi americkými o účasti Spojených štátov amerických na misii Európskej únie na podporu právneho štátu v Kosove, EULEX KOSOVO

text:
               25.10.2008

               SK

               Úradný vestník Európskej únie

               L 282/32

         ROZHODNUTIE RADY 2008/814/SZBP
   z 13. októbra 2008
   o uzavretí Dohody medzi Európskou úniou a Spojenými štátmi americkými o účasti Spojených štátov amerických na misii Európskej únie na podporu právneho štátu v Kosove, EULEX KOSOVO
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 24,
   so zreteľom na odporúčanie predsedníctva,
   keďže:

               (1)

               Dňa 4. februára 2008 Rada prijala jednotnú akciu 2008/124/SZBP o misii Európskej únie na podporu právneho štátu v Kosove, EULEX KOSOVO (1).

               (2)

               V tejto jednotnej akcii sa ustanovuje, že podrobnosti týkajúce sa účasti tretích štátov sa stanovia v dohode, ktorá sa uzavrie v súlade s článkom 24 zmluvy.

               (3)

               Dňa 13. decembra 2004 Rada poverila predsedníctvo, aby pri budúcich operáciách civilného krízového riadenia EÚ v prípade potreby aj s pomocou generálneho tajomníka/vysokého predstaviteľa začalo rokovania s tretími štátmi s cieľom uzatvoriť dohodu na základe vzorovej dohody medzi Európskou úniou a tretím štátom o účasti tretieho štátu na operácii civilného krízového riadenia Európskej únie. Na tomto základe predsedníctvo dojednalo dohodu so Spojenými štátmi americkými o účasti Spojených štátov amerických na misii Európskej únie na podporu právneho štátu v Kosove, EULEX KOSOVO.

               (4)

               Táto dohoda by sa mala schváliť,

         ROZHODLA TAKTO:
   Článok 1
   Dohoda medzi Európskou úniou a Spojenými štátmi americkými o účasti Spojených štátov amerických na misii Európskej únie na podporu právneho štátu v Kosove, EULEX KOSOVO, sa týmto v mene Európskej únie schvaľuje.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu s cieľom zaviazať Európsku úniu.
   Článok 3
   Toto rozhodnutie nadobúda účinnosť dňom jeho prijatia.
   Článok 4
   Toto rozhodnutie sa uverejní v Úradnom vestníku Európskej únie.

      V Luxemburgu 13. októbra 2008

            Za Radu

            predseda

         B. KOUCHNER

      (1)  Ú. v. EÚ L 42, 16.2.2008, s. 92.
    ---documentbreak---

               25.10.2008

               SK

               Úradný vestník Európskej únie

               L 282/33

         PREKLAD
   DOHODA
   medzi Európskou úniou a Spojenými štátmi americkými o účasti Spojených štátov amerických na misii Európskej únie na podporu právneho štátu v Kosove, EULEX KOSOVO
   EURÓPSKA ÚNIA (EÚ alebo EURÓPSKA ÚNIA)
   na jednej strane a
   SPOJENÉ ŠTÁTY AMERICKÉ (SPOJENÉ ŠTÁTY)
   na strane druhej,
   ďalej len „strany“,
   BERÚC DO ÚVAHY:
   spoločné želanie Európskej únie a Spojených štátov úzko spolupracovať na podpore rozvoja demokratických noriem v Kosove, a predovšetkým tých noriem, ktoré sa týkajú právneho štátu,
   prijatie jednotnej akcie Rady Európskej únie 2008/124/SZBP zo 4. februára 2008 o misii Európskej únie na podporu právneho štátu v Kosove, EULEX KOSOVO (ďalej len „misia EULEX KOSOVO“),
   pozvanie z 18. februára 2008, aby sa Spojené štáty zúčastnili na misii Európskej únie na podporu právneho štátu v Kosove, EULEX KOSOVO,
   úspešné ukončenie procesu vytvorenia ozbrojených síl a odporúčanie veliteľa civilnej operácie EÚ a Výboru pre civilné aspekty riešenia krízových situácií schváliť účasť Spojených štátov na operácii vedenej EÚ,
   rozhodnutie Politického a bezpečnostného výboru EULEX/2/2008 z 22. apríla 2008, ktorým sa prijíma príspevok Spojených štátov k misii EULEX KOSOVO,
   SA DOHODLI TAKTO:
   Článok 1
   Účasť na operácii
   1.   Spojené štáty sa pripájajú k jednotnej akcii 2008/124/SZBP o misii Európskej únie na podporu právneho štátu v Kosove, EULEX KOSOVO, a ku každej jednotnej akcii alebo rozhodnutiu, ktorými Rada Európskej únie rozhodne o predĺžení misie EULEX KOSOVO, a to v súlade s ustanoveniami tejto dohody a akýmikoľvek požadovanými vykonávacími predpismi.
   2.   Príspevok Spojených štátov k misii EULEX KOSOVO sa nedotýka autonómie rozhodovania Európskej únie. V každodennom riadení misie bude rozhodujúcu úlohu zohrávať výbor prispievateľov, ktorý tvoria členské štáty EÚ, Spojené štáty a ďalšie štáty, ktoré nie sú členmi EÚ a zúčastňujú sa na misii EULEX KOSOVO; Politický a bezpečnostný výbor, ktorý vykonáva politickú kontrolu a strategické usmerňovanie misie EULEX KOSOVO, zohľadní názory výboru.
   3.   Spojené štáty zabezpečujú, aby osoby, ktoré v rámci svojho príspevku poskytnú k dispozícii na misiu EULEX KOSOVO (ďalej len „vyslaný personál“), vykonávali svoju misiu v súlade s:

               —

               jednotnou akciou 2008/124/SZBP a prípadnými následnými zmenami a doplneniami,

               —

               operačným plánom misie EULEX KOSOVO,

               —

               prípadnými vykonávacími predpismi, ako aj

               —

               touto dohodou.

         4.   Spojené štáty zabezpečujú, aby vyslaný personál vykonával svoje povinnosti a správal sa tak, aby plne podporoval ciele a záujmy misie EULEX KOSOVO.
   5.   Spojené štáty včas oznámia veliteľovi civilnej operácie a vedúcemu misie EULEX KOSOVO (ďalej len „vedúci misie“) akúkoľvek zmenu týkajúcu sa ich príspevku k misii EULEX KOSOVO. Na účasť Spojených štátov podľa tejto dohody na misii EULEX KOSOVO sa vzťahuje podmienka dostupnosti vyčlenených finančných prostriedkov.
   6.   Príslušný zdravotný orgán Spojených štátov na základe lekárskej prehliadky a po vykonaní potrebného očkovania potvrdí, že členovia vyslaného personálu sú zdravotne spôsobilí vykonávať svoje služobné povinnosti. Členovia personálu dočasne vyslaní na misiu EULEX KOSOVO predložia kópiu uvedeného potvrdenia.
   Článok 2
   Postavenie personálu
   1.   Postavenie personálu vyslaného do Kosova sa spravuje podľa článku 10 ods. 1 jednotnej akcie 2008/124/SZBP; takýto personál požíva výsady a imunity udelené na základe príslušných dokumentov OSN vrátane rezolúcie BR OSN č. 1244, príslušných ustanovení právnych predpisov uplatniteľných na Kosovo a iných relevantných dokumentov a korešpondencie.
   2.   Postavenie personálu vyslaného na veliteľstvo alebo k veliteľským zložkám umiestneným mimo Kosova sa riadi dojednaniami medzi veliteľstvom a dotknutými veliteľskými zložkami a Spojenými štátmi.
   3.   Spojené štáty uplatňujú voči vyslanému personálu výlučnú právomoc, a to v rozsahu, ktorý umožňujú jeho vlastné zákony a predpisy, a bez toho, aby boli dotknuté ustanovenia o postavení personálu uvedené v odseku 1.
   4.   Spojené štáty nesú zodpovednosť za uspokojenie akýchkoľvek nárokov uplatnených členmi vyslaného personálu alebo týkajúcich sa členov vyslaného personálu, ktoré vyplývajú z ich účasti na misii EULEX KOSOVO. Spojené štáty nesú zodpovednosť za to, aby podľa vlastného uváženia začali akékokoľvek, najmä súdne alebo disciplinárne konania voči členom svojho vyslaného personálu v súlade so svojimi zákonmi a inými právnymi predpismi.
   5.   Spojené štáty sa zaväzujú vydať vyhlásenie o vzdaní sa nárokov na náhradu voči všetkým štátom, ktoré sa zúčastňujú na misii EULEX KOSOVO, a zaväzujú sa tak urobiť pri podpisovaní tejto dohody.
   6.   Členské štáty Európskej únie sa zaväzujú vydať vyhlásenie o vzdaní sa nárokov na náhradu v súvislosti s účasťou Spojených štátov na misii EULEX KOSOVO a zaväzujú sa tak urobiť pri podpisovaní tejto dohody.
   Článok 3
   Utajované skutočnosti
   V kontexte misie EULEX KOSOVO sa uplatňuje Dohoda medzi Európskou úniou a vládou Spojených štátov amerických o bezpečnosti utajovaných skutočností uzavretá 30. apríla 2007 vo Washingtone.
   Článok 4
   Velenie
   1.   Veliteľ civilných operácií vykonáva velenie a riadenie misie EULEX KOSOVO na strategickej úrovni. Vedúci misie vykonáva velenie a riadenie misie EULEX KOSOVO a preberá za ne zodpovednosť na mieste operácie.
   2.   Vedúci misie vykonáva velenie a riadenie vyslaného personálu, tímov a jednotiek prispievajúcich štátov, ako ich pridelil veliteľ civilnej operácie, pričom nesie administratívnu a logistickú zodpovednosť aj za prostriedky, zdroje a informácie, ktoré sa misii EULEX KOSOVO poskytli.
   3.   Spojené štáty majú v súlade s právnymi nástrojmi uvedenými v článku 1 ods. 1 rovnaké práva a povinnosti v súvislosti s každodenným riadením operácie ako členské štáty Európskej únie, ktoré sa na operácii zúčastňujú.
   4.   Vedúci misie zodpovedá za disciplinárnu kontrolu nad personálom misie EULEX KOSOVO. Za akékoľvek disciplinárne konanie nesú zodpovednosť Spojené štáty.
   5.   Spojené štáty vymenujú veliteľa národného kontingentu (NCL – National Contingent Leader), aby zastupoval ich národný kontingent v misii EULEX KOSOVO. NCL podáva vedúcemu misie správy o vnútroštátnych záležitostiach a zodpovedá za každodennú disciplínu kontingentu.
   6.   Rozhodnutie o ukončení operácie prijíma Európska únia po porade so Spojenými štátmi pod podmienkou, že Spojené štáty v deň prijatia tohto rozhodnutia stále prispievajú na misiu EULEX KOSOVO.
   Článok 5
   Finančné aspekty
   Spojené štáty znášajú náklady spojené s ich účasťou na operácii, ako sa ustanovuje v článku 9 ods. 4 jednotnej akcie 2008/124/SZBP, ak tieto náklady nepodliehajú spoločnému financovaniu, ako sa ustanovuje v prevádzkovom rozpočte misie.
   Článok 6
   Dojednania na vykonávanie tejto dohody
   Generálny tajomník Rady Európskej únie/vysoký predstaviteľ pre spoločnú zahraničnú a bezpečnostnú politiku a príslušné orgány Spojených štátov uzavrú všetky potrebné technické a správne dojednania na vykonávanie tejto dohody.
   Článok 7
   Riešenie sporov
   Spory týkajúce sa výkladu alebo uplatňovania tejto dohody sa medzi stranami riešia diplomatickou cestou.
   Článok 8
   Nadobudnutie platnosti a skončenie platnosti
   1.   Táto dohoda nadobúda platnosť dňom jej podpisu a vykonáva sa do ukončenia jej platnosti.
   2.   Platnosť dohody môže ukončiť každá strana písomným oznámením druhej strane s dvojmesačnou výpovednou lehotou.

      V Bruseli v dvoch vyhotoveniach v anglickom jazyku dvadsiateho druhého októbra 2008.

            Za Európsku Úniu

            Za Spojené Štáty Americké

   PRÍLOHA
   VYHLÁSENIA
   uvedené v článku 2 ods. 5 a 6
   Vyhlásenie členských štátov EÚ
   „Členské štáty EÚ, ktoré uplatňujú jednotnú akciu EÚ 2008/124/SZBP zo 4. februára 2008 o misii Európskej únie na podporu právneho štátu v Kosove, EULEX KOSOVO, sa budú usilovať do tej miery, do akej to ich vnútroštátny právny systém dovoľuje, vzdať sa podľa možnosti nárokov na náhradu voči Spojeným štátom v prípade úrazu alebo úmrtia členov svojho personálu alebo škody na akomkoľvek majetku alebo straty akéhokoľvek majetku vo svojom vlastníctve, ktorý sa používa v rámci misie EULEX KOSOVO, ak takýto úraz, úmrtie, škodu alebo stratu:

               —

               zapríčinili členovia personálu zo Spojených štátov pri výkone svojich služobných povinností súvisiacich s misiou EULEX KOSOVO okrem prípadov hrubej nedbanlivosti alebo úmyselného zneužitia úradnej moci,

               —

               alebo takýto úraz, úmrtie, škoda alebo strata vznikli pri používaní akéhokoľvek majetku vo vlastníctve Spojených štátov pod podmienkou, že uvedený majetok sa používal v súvislosti s operáciou, s výnimkou prípadov hrubej nedbanlivosti alebo úmyselného zneužitia úradnej moci členmi personálu misie EULEX KOSOVO zo Spojených štátov, ktorí tento majetok používali.“

         Vyhlásenie Spojených štátov
   „Spojené štáty ako účastník misie Európskej únie na podporu právneho štátu v Kosove, EULEX KOSOVO, zriadenej jednotnou akciou EÚ 2008/124/SZBP zo 4. februára 2008, sa budú usilovať do tej miery, do akej to ich vnútroštátny právny systém dovoľuje, vzdať sa podľa možnosti nárokov na náhradu voči každému inému štátu zúčastňujúcemu sa na misii EULEX KOSOVO v prípade úrazu alebo úmrtia členov ich personálu alebo škody na akomkoľvek majetku, alebo straty akéhokoľvek majetku vo svojom vlastníctve, ktorý sa používa pri misii EULEX KOSOVO, ak takýto úraz, úmrtie, škodu alebo stratu:

               —

               zapríčinili členovia personálu pri výkone svojich služobných povinností súvisiacich s misiou EULEX KOSOVO okrem prípadov hrubej nedbanlivosti alebo úmyselného zneužitia úradnej moci,

               —

               alebo takýto úraz, úmrtie, škoda alebo strata vznikli pri používaní akéhokoľvek majetku vo vlastníctve štátov zúčastňujúcich sa na misii EULEX KOSOVO pod podmienkou, že uvedený majetok sa používal v súvislosti s operáciou a s výnimkou prípadov hrubej nedbanlivosti alebo úmyselného zneužitia úradnej moci členmi personálu misie EULEX KOSOVO, ktorí tento majetok používali.“


title: Rozhodnutie Rady zo 14. mája 2001 o pristúpení Európskeho spoločenstva k nariadeniu č. 13-H Európskej hospodárskej Komisie Organizácie spojených národov o schvaľovaní typu osobných automobilov z hľadiska bŕzd

text:
Dôležité právne oznámenie

|

32001D0395

Úradný vestník L 139 , 23/05/2001 S. 0014 - 0015

		Rozhodnutie Radyzo 14. mája 2001o pristúpení Európskeho spoločenstva k nariadeniu č. 13-H Európskej hospodárskej Komisie Organizácie spojených národov o schvaľovaní typu osobných automobilov z hľadiska bŕzd(2001/395/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva,so zreteľom na rozhodnutie Rady 97/836/ES z 27. novembra 1997 o pristúpení Európskeho spoločenstva k Dohode Európskej hospodárskej komisie Organizácie spojených národov o prijatí jednotných technických predpisov pre kolesové vozidlá, vybavenie a časti, ktoré sa môžu montovať a/alebo používať na kolesových vozidlách a o podmienkach vzájomného uznávania homologizácií udelených na základe týchto predpisov ("revidovaná dohoda z roku 1958") [1], a najmä na jeho článok 3 ods. 3 a druhú zarážku článku 4 ods. 2,so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [2],so zreteľom na návrh Komisie [3],so zreteľom na súhlas Európskeho parlamentu [4],keďže:(1) štandardizované požiadavky nariadenia č. 13-H Európskej hospodárskej komisie Organizácie spojených národov o schvaľovaní typu osobných automobilov z hľadiska bŕzd, sú určené na odstránenie technických prekážok obchodu s motorovými vozidlami medzi zmluvnými stranami z hľadiska bŕzd a zaručujú vysokú úroveň bezpečnosti a ochrany životného prostredia;(2) nariadenie č. 13-H bolo oznámené zmluvným stranám a nadobudlo platnosť pre všetky zmluvné strany, ktoré neoznámili svoj nesúhlas k dátumu stanovenému v nariadení pripojenom k revidovanej dohode z roku 1958;(3) na uľahčenie prístupu na trh štátov mimo Spoločenstva, sa javí ako vhodné stanoviť rovnocennosť požiadaviek nariadenia č. 13-H s požiadavkami smernice Rady 71/320/EHS z 26. júla 1971 o aproximácii právnych predpisov členských štátov o brzdových zariadeniach určitých kategórií motorových vozidiel a ich prípojných vozidiel [5] ;(4) toto nariadenie by sa malo začleniť do schvaľovacieho systému pre motorové vozidlá a malo by takto doplniť v súčasnosti platné právne predpisy Spoločenstva,PRIJALA TOTO ROZHODNUTIE:Článok 1Európske spoločenstvo pristupuje k nariadeniu č. 13-H Európskej hospodárskej komisie Organizácie spojených národov o schvaľovaní typu osobných automobilov z hľadiska bŕzd.Text nariadenia je priložený k tomuto Rozhodnutiu. [6]Článok 2V súlade s ustanoveniami článku 9 ods. 1 smernice 70/156/EHS sa uznáva rovnocennosť požiadaviek nariadenia Európskej hospodárskej komisie Organizácie spojených národov č. 13-H a požiadaviek smernice Rady 71/320/EHS.V Bruseli 14. mája 2001Za RadupredsedaL. Rekke[1] Ú. v. ES L 346, 17.12.1997, s. 78.[2] Ú. v. ES L 42, 23.2.1970, s. 1. Smernica naposledy zmenená a doplnená smernicou Európskeho parlamentu a Rady 98/91/ES (Ú. v. ES L 11, 16.1.1999, s. 25).[3] Ú. v. ES C 215 E, 25.7.2000, s. 46.[4] Súhlas z 3. apríla 2001 (ešte nebol uverejnený v Úradnom vestníku).[5] Ú. v. ES L 202, 6.9.1971, s. 37. Smernica naposledy zmenená a doplnená smernicou Komisie 98/12/ES (Ú. v. ES L 81, 18.3.1998, s. 1).[6] Toto nariadenie bude publikované v budúcom Úradnom vestníku.--------------------------------------------------


               15.12.2016

               SK

               Úradný vestník Európskej únie

               C 468/280

         P7_TA(2013)0559
   Vymenovanie člena Dvora audítorov (Phil Wynn Owen – UK)
   Rozhodnutie Európskeho parlamentu z 11. decembra 2013 o návrhu na vymenovanie Phila Wynna Owena za člena Dvora audítorov (C7-0313/2013 – 2013/0811(NLE))
   (Konzultácia)
   (2016/C 468/60)

      Európsky parlament,

               —

               so zreteľom na článok 286 ods. 2 Zmluvy o fungovaní Európskej únie, v súlade s ktorým Rada konzultovala s Európskym parlamentom (C7-0313/2013),

               —

               so zreteľom na článok 108 rokovacieho poriadku,

               —

               so zreteľom na správu Výboru pre kontrolu rozpočtu (A7-0438/2013),

               A.

               keďže Výbor pre kontrolu rozpočtu následne pristúpil k posúdeniu kvalifikácie navrhovaného kandidáta, najmä pokiaľ ide o podmienky uvedené v článku 286 ods. 1 Zmluvy o fungovaní Európskej únie;

               B.

               keďže Výbor pre kontrolu rozpočtu na svojej schôdzi 7. novembra 2013 vypočul kandidáta Rady na člena Dvora audítorov,

               1.

               súhlasí s návrhom Rady vymenovať Phila Wynna Owena za člena Dvora audítorov;

               2.

               poveruje svojho predsedu, aby postúpil toto rozhodnutie Rade a pre informáciu Dvoru audítorov, ako aj ostatným inštitúciám Európskej únie a kontrolným orgánom členských štátov.


title: Rozhodnutie Rady z 18. novembra 2002, ktoré sa týka uzavretia medzinárodnej dohody o kakau 2001 v mene Európskeho spoločenstva

text:
Dôležité právne oznámenie

|

32002D0970

Úradný vestník L 342 , 17/12/2002 S. 0001 - 0001

		Rozhodnutie Radyz 18. novembra 2002,ktoré sa týka uzavretia medzinárodnej dohody o kakau 2001 v mene Európskeho spoločenstva(2002/970/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä na jej článok 133 v spojitosti s článkom 300 ods. 2,so zreteľom na návrh Komisie,keďže:(1) dňa 2. marca 2001 vyjednávacia konferencia UNCTAD (Konferencia OSN o obchode a rozvoji) formálne schválila prostredníctvom rozhodnutia znenie medzinárodnej dohody o kakau 2001;(2) táto nová dohoda bola vyjednaná ako náhrada za rozšírenú medzinárodnú dohodu o kakau 1993, ktorá ostáva v účinnosti najneskôr do 30. septembra 2003;(3) medzinárodná dohoda o kakau 2001 je otvorená na podpísanie a uloženie ratifikačných, akceptačných alebo schvaľovacích listín;(4) spoločenstvo je členom rozšírenej medzinárodnej dohody z roku 1993 a je preto v jeho záujme schváliť dohodu, ktorá má v nej pokračovanie,ROZHODLA TAKTO:Článok 1Medzinárodná dohoda o kakau 2001 sa týmto schvaľuje v mene Európskeho spoločenstva.Znenie dohody je pripojené k tomuto rozhodnutiu.Článok 2Predseda Rady sa týmto oprávňuje poveriť osobu splnomocnenú v mene spoločenstva podpísať túto dohodu a uložiť schvaľovaciu listinu.V Bruseli 18. novembra 2002Za RadupredsedaP. S. Møller--------------------------------------------------


title: 2006/921/ES: Rozhodnutie Rady z  11. decembra 2006 o vymenovaní osobitného koordinátora Paktu stability pre juhovýchodnú Európu

text:
               13.12.2006

               SK

               Úradný vestník Európskej únie

               L 351/19

      ROZHODNUTIE RADY

   z 11. decembra 2006
   o vymenovaní osobitného koordinátora Paktu stability pre juhovýchodnú Európu
   (2006/921/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 1080/2000 z 22. mája 2000 o podpore pre Dočasnú misiu Organizácie Spojených národov v Kosove (UNMIK), Úrad vysokého predstaviteľa v Bosne a Hercegovine (OHR) (1) a Pakt stability pre juhovýchodnú Európu (PS), najmä na jeho článok 1a,
   so zreteľom na návrh Komisie,
   keďže:

               (1)

               Ministri zahraničných vecí členských štátov Európskej únie a Komisia Európskych spoločenstiev 10. júna 1999 schválili spolu s ostatnými účastníkmi Paktu stability pre juhovýchodnú Európu založenie Paktu stability pre juhovýchodnú Európu (ďalej len „pakt stability“).

               (2)

               Článok 1a nariadenia (ES) č. 1080/2000 stanovuje každoročné vymenovanie osobitného koordinátora paktu stability.

               (3)

               Spolu s vymenovaním je potrebné udeliť osobitnému koordinátorovi mandát. Skúsenosti ukázali, že mandát ustanovený v rozhodnutí Rady 2005/912/ES z 12. decembra 2005 o vymenovaní osobitného koordinátora Paktu stability pre juhovýchodnú Európu (2) na rok 2006 je primeraný. V nadväznosti na závery Regionálneho stola pre juhovýchodnú Európu, v rámci ktorého sa 30. mája 2006 v Belehrade schválil prechodný plán k zodpovednosti krajín regiónu za dianie v regióne a v súlade so závermi Rady z 12. júna 2006, by sa mali mandátom osobitne zdôrazniť požiadavky súvisiace s týmto prechodom.

               (4)

               Je vhodné ustanoviť jasné hranice zodpovednosti, ako aj usmernenie v oblasti koordinácie a poskytovania správ,

         ROZHODLA TAKTO:
   Článok 1
   Týmto sa za osobitného koordinátora Paktu stability pre juhovýchodnú Európu vymenúva Dr. Erhard BUSEK (ďalej len „pakt stability“).
   Článok 2
   Osobitný koordinátor vykonáva úlohy ustanovené v bode 13 paktu stability z 10. júna 1999.
   Článok 3
   V záujme dosiahnutia cieľa uvedeného v článku 2 plní osobitný koordinátor v rámci svojho mandátu tieto úlohy:

               a)

               podporuje dosiahnutie cieľov paktu stability v rámci jednotlivých krajín a medzi nimi tam, kde sa potvrdzuje, že pakt stability vykazuje pridanú hodnotu;

               b)

               predsedá Regionálnemu stolu pre juhovýchodnú Európu;

               c)

               udržiava úzke kontakty so všetkými účastníkmi a štátmi uľahčujúcimi činnosť v rámci paktu stability, organizáciami a inštitúciami paktu stability, ako aj príslušnými regionálnymi iniciatívami a organizáciami, s cieľom podporovať regionálnu spoluprácu a posilniť zodpovednosť krajín regiónu za dianie v regióne;

               d)

               úzko spolupracuje so všetkými inštitúciami Európskej únie a jej členskými štátmi s cieľom podporovať úlohu Európskej únie v rámci paktu stability v súlade s bodmi 18, 19 a 20 paktu stability a zabezpečiť komplementaritu medzi činnosťou v rámci paktu a stabilizačným a asociačným procesom;

               e)

               podľa vhodnosti sa pravidelne a spoločne stretáva s predsedami pracovných stolov s cieľom zabezpečiť celkovú strategickú koordináciu a pôsobiť ako sekretariát regionálneho stola pre juhovýchodnú Európu a jeho nástroje;

               f)

               pracuje na základe zoznamu prioritných činností paktu stability, ktoré sa majú implementovať počas roka 2007, schváleného vopred a po porade s účastníkmi paktu stability, a prispôsobiť pracovné metódy a štruktúry paktu stability potrebám prechodu k zodpovednosti krajín regiónu za dianie v regióne s cieľom zabezpečiť konzistenciu a účinné využívanie zdrojov;

               g)

               uľahčuje implementáciu prechodu k zodpovednosti krajín regiónu za dianie v regióne v súlade so závermi Regionálneho stola pre juhovýchodnú Európu z 30. mája 2006 a za týmto účelom úzko spolupracuje v rámci procesu spolupráce v juhovýchodnej Európe a s jeho generálnym tajomníkom po jeho vymenovaní. Osobitná pozornosť sa bude venovať vytvoreniu rady pre regionálnu spoluprácu a sekretariátu pre regionálnu spoluprácu, ako aj racionalizácii rôznych pracovných skupín a iniciatív paktu stability.

         Článok 4
   Osobitný koordinátor uzatvára s Komisiou dohodu o financovaní.
   Článok 5
   Činnosti osobitného koordinátora sa koordinujú s činnosťami generálneho tajomníka Rady/vysokého predstaviteľa pre SZBP, predsedníctva Rady a Komisie, najmä v rámci neformálneho poradného výboru. V praxi sa udržiava úzka spolupráca s predsedníctvom Rady, Komisiou, vedúcimi misií členských štátov, osobitnými predstaviteľmi Európskej únie, ako aj s Úradom vysokého predstaviteľa v Bosne a Hercegovine a s civilnou správou Organizácie Spojených národov v Kosove.
   Článok 6
   Osobitný koordinátor v prípade vhodnosti podáva správy Rade a Komisii. Naďalej pravidelne informuje o svojej činnosti Európsky parlament.
   Článok 7
   Toto rozhodnutie nadobúda účinnosť dňom po jeho uverejnení v Úradnom vestníku Európskej únie.
   Uplatňuje sa od 1. januára 2007 do 31. decembra 2007.

      V Bruseli 11. decembra 2006

            Za Radu

            predseda

         E. TUOMIOJA

      (1)  Ú. v. ES L 122, 24.5.2000, s. 27. Nariadenie zmenené a doplnené nariadením (ES) č. 2098/2003 (Ú. v. EÚ L 316, 29.11.2003, s. 1).

      (2)  Ú. v. EÚ L 331, 17.12.2005, s. 32.


title: 2013/348/EÚ: Rozhodnutie zástupcov vlád členských štátov z  1. júla 2013 , ktorým sa vymenúva sudca Všeobecného súdu

text:
               3.7.2013

               SK

               Úradný vestník Európskej únie

               L 184/5

         ROZHODNUTIE ZÁSTUPCOV VLÁD ČLENSKÝCH ŠTÁTOV
   z 1. júla 2013,
   ktorým sa vymenúva sudca Všeobecného súdu
   (2013/348/EÚ)
   ZÁSTUPCOVIA VLÁD ČLENSKÝCH ŠTÁTOV EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 19,
   so zreteľom na Zmluvu o fungovaní Európskej únie, a najmä na jej články 254 a 255,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 160a ods. 1,
   so zreteľom na Akt o pristúpení Chorvátska, a najmä na jeho článok 22 ods. 1,
   keďže:

               (1)

               Článok 22 ods. 1 Aktu o pristúpení Chorvátska obsahuje ustanovenia o vymenovaní chorvátskeho sudcu Všeobecného súdu na obdobie od 1. júla 2013 do 31. augusta 2013.

               (2)

               Na vymenovanie do funkcie sudkyne Všeobecného súdu bola navrhnutá pani Vesna TOMLJENOVIĆOVÁ.

               (3)

               Výbor zriadený článkom 255 Zmluvy o fungovaní Európskej únie poskytol stanovisko k vhodnosti pani Vesny TOMLJENOVIĆOVEJ vykonávať funkciu sudkyne Všeobecného súdu,

         PRIJALI TOTO ROZHODNUTIE:
   Článok 1
   Pani Vesna TOMLJENOVIĆOVÁ sa týmto vymenúva za sudkyňu Všeobecného súdu na obdobie od 1. júla 2013 do 31. augusta 2013.
   Článok 2
   Toto rozhodnutie nadobúda účinnosť 1. júla 2013.

      V Bruseli 1. júla 2013

            Za Radu

            predseda

         L. LINKEVIČIUS


title: Rozhodnutie Rady (EÚ) 2016/1317 z 28. júla 2016, ktorým sa vymenúva člen Výboru regiónov navrhnutý Belgickým kráľovstvom

text:
               2.8.2016

               SK

               Úradný vestník Európskej únie

               L 208/45

         ROZHODNUTIE RADY (EÚ) 2016/1317
   z 28. júla 2016,
   ktorým sa vymenúva člen Výboru regiónov navrhnutý Belgickým kráľovstvom
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh belgickej vlády,
   keďže:

               (1)

               Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020.

               (2)

               V dôsledku skončenia mandátu, na základe ktorého bol navrhnutý pán Hicham IMANE (Député wallon), sa uvoľnilo jedno miesto člena Výboru regiónov,

         PRIJALA TOTO ROZHODNUTIE:
   Článok 1
   Na zvyšný čas funkčného obdobia, ktoré trvá do 25. januára 2020, sa za člena Výboru regiónov vymenúva:

               —

               pán Hicham IMANE, Conseiller communal de la Ville de Charleroi (zmena mandátu).

         Článok 2
   Toto rozhodnutie nadobúda účinnosť dňom jeho prijatia.

      V Bruseli 28. júla 2016

            Za Radu

            predseda

         M. LAJČÁK

      (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

      (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

      (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).


title: Rozhodnutie Komisie z  25. januára 2011 , ktorým sa zriaďuje skupina expertov s názvom Spoločné fórum EÚ pre transferové oceňovanie

text:
               26.1.2011

               SK

               Úradný vestník Európskej únie

               C 24/3

         ROZHODNUTIE KOMISIE
   z 25. januára 2011,
   ktorým sa zriaďuje skupina expertov s názvom Spoločné fórum EÚ pre transferové oceňovanie
   2011/C 24/03
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:

               (1)

               Rozhodnutím Komisie 2007/75/ES z 22. decembra 2006 o zriadení skupiny expertov pre transferové oceňovanie (1) sa zriadila skupina expertov s názvom Spoločné fórum EÚ pre transferové oceňovanie. Dané rozhodnutie stráca účinnosť 31. marca 2011.

               (2)

               Spoločné fórum EÚ pre transferové oceňovanie bolo neformálne zriadené v roku 2002 a odvtedy sa ukázalo byť užitočným fórom na diskusiu medzi členskými štátmi a súkromným sektorom, ktoré viedlo Komisiu k tomu, aby navrhla tri kódexy správania, ktoré následne prijali členské štáty v Rade. Komisia okrem toho prijala niekoľko dokumentov, ktoré vychádzajú z práce Spoločného fóra EÚ pre transferové oceňovanie.

               (3)

               Vzhľadom na význam daňových záležitostí v súvislosti s transferovým oceňovaním pre vnútorný trh, kladné skúsenosti s pomocou a poradenstvom, ktoré Spoločné fórum EÚ pre transferové oceňovanie poskytlo Komisii, a vzhľadom na skutočnosť, že Komisia naďalej potrebuje takýto orgán, je potrebné zriadiť novú skupinu expertov – Spoločné fórum EÚ pre transferové oceňovanie, aby sa zaistilo pokračovanie práce tohto fóra, a je potrebné vymedziť jeho úlohy a štruktúru.

               (4)

               Spoločné fórum EÚ pre transferové oceňovanie by malo pomáhať a radiť Komisii v daňových záležitostiach v súvislosti s transferovým oceňovaním.

               (5)

               Spoločné fórum EÚ pre transferové oceňovanie by malo pozostávať z expertov na transferové oceňovanie z vládneho a súkromného sektora. Takisto by bolo vhodné zaviesť možnosť náhrady členov, aby sa zachovalo vyrovnané zastúpenie príslušných odborných a záujmových oblastí.

               (6)

               Bez toho, aby boli dotknuté bezpečnostné predpisy Komisie stanovené v prílohe k rozhodnutiu Komisie 2001/844/ES, ESUO, Euratom (2), je potrebné stanoviť pravidlá upravujúce poskytovanie informácií členmi skupiny.

               (7)

               Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (3).

               (8)

               Rozhodnutie 2007/75/ES by sa malo zrušiť.

               (9)

               Je vhodné stanoviť obdobie uplatňovania tohto rozhodnutia. Komisia včas zváži účelnosť jeho predĺženia,

         ROZHODLA TAKTO:
   Článok 1
   Predmet
   Týmto sa zriaďuje skupina expertov s názvom Spoločné fórum EÚ pre transferové oceňovanie, ďalej len „skupina“.
   Článok 2
   Úloha
   Úlohou skupiny je:

               1.

               vytvoriť platformu, kde odborníci z podnikov a vnútroštátnych daňových správ môžu diskutovať o problémoch transferového oceňovania, ktoré bránia cezhraničným obchodným aktivitám v rámci Únie;

               2.

               poskytovať Komisii rady v daňových záležitostiach v súvislosti s transferovým oceňovaním;

               3.

               pomáhať Komisii pri hľadaní praktických riešení, ktoré by boli zlučiteľné s Usmerneniami OECD pre transferové oceňovanie určenými nadnárodným spoločnostiam a daňovým správam (OECD Transfer Pricing Guidelines for Multinational Enterprises and Tax Administrations) s cieľom dosiahnuť v Únii jednotnejšie uplatňovanie pravidiel transferového oceňovania.

         Článok 3
   Konzultácie
   1.   Komisia môže so skupinou konzultovať akékoľvek záležitosti týkajúce sa transferového oceňovania.
   2.   Predseda skupiny môže Komisii poradiť, aby osobitnú otázku prekonzultovala so skupinou.
   Článok 4
   Členstvo – Vymenovanie
   1.   Skupinu tvorí:

               a)

               jeden zástupca z každého členského štátu;

               b)

               16 zástupcov zo súkromného sektora;

               c)

               predseda.

         2.   Členov zastupujúcich členské štáty vymenúvajú príslušné vnútroštátne orgány. Ide o štátnych úradníkov, ktorí sa zaoberajú otázkami transferového oceňovania.
   3.   Členov súkromného sektora vymenúva generálny riaditeľ GR pre dane a colnú úniu z radov odborníkov, ktorí majú skúsenosti a kvalifikáciu v oblastiach uvedených v článku 2 a článku 3 ods. 1 a ktorí reagovali na výzvu na podanie žiadosti.
   4.   Žiadatelia, ktorí sú považovaní za vhodných uchádzačov, avšak neboli vymenovaní, môžu byť zaradení na zoznam kandidátov, ktorý môže Komisia použiť pri vymenovaní náhradníkov.
   5.   Členovia sa vymenúvajú na dva roky. Svoju funkciu vykonávajú dovtedy, kým nie sú nahradení alebo im neuplynie funkčné obdobie. Funkčné obdobie sa môže predĺžiť.
   6.   Členov možno nahradiť na zostávajúcu časť funkčného obdobia v týchto prípadoch:

               a)

               pokiaľ člen odstúpi;

               b)

               pokiaľ už člen nie je schopný účinne prispievať k rokovaniam skupiny;

               c)

               pokiaľ člen nespĺňa podmienky stanovené v článku 339 zmluvy;

               d)

               pokiaľ člen nekoná nezávisle od vonkajšieho vplyvu;

               e)

               pokiaľ člen včas neinformoval Komisiu o konflikte záujmov;

               f)

               pokiaľ je to vhodné s cieľom zachovať vyrovnané zastúpenie príslušných odborných a záujmových oblastí.

         7.   Členovia zo súkromného sektora sa vymenúvajú na základe osobnej spôsobilosti a konajú nezávisle a vo verejnom záujme.
   8.   Mená jednotlivých zástupcov, ktorí boli vymenovaní na základe osobnej spôsobilosti, sa zverejnia v registri skupín expertov a iných podobných subjektov Komisie (ďalej len „register“), ako aj na osobitnej webovej stránke.
   9.   Osobné údaje sa zhromažďujú, spracúvajú a uverejňujú v súlade s nariadením (ES) č. 45/2001.
   Článok 5
   Činnosť
   1.   Generálny riaditeľ GR pre dane a colnú úniu vymenuje predsedu skupiny.
   2.   Skupina môže po dohode s útvarmi Komisie zriadiť podskupiny s cieľom preskúmať osobitné otázky za podmienok vymedzených skupinou. Tieto podskupiny sa rozpustia, hneď ako splnia svoje mandáty.
   3.   Zástupca Komisie môže ad hoc prizvať odborníkov s osobitnou odbornou spôsobilosťou v prerokúvanej oblasti, ktorí nie sú členmi skupiny, aby sa zúčastnili na činnosti skupiny alebo podskupiny. Zástupca Komisie môže okrem toho udeliť jednotlivcom či organizáciám štatút pozorovateľa vymedzený v ustanovení 8 ods. 3 horizontálnych pravidiel o skupinách expertov, agentúrach EÚ a prístupových krajinách. Ako pozorovateľov možno prizvať predovšetkým zástupcov z pristupujúcich krajín a zo sekretariátu OECD.
   4.   Členovia skupín expertov a ich zástupcovia, ako aj prizvaní odborníci a pozorovatelia, dodržiavajú povinnosť zachovávať služobné tajomstvo ustanovenú v zmluvách a ich vykonávacích predpisoch, ako aj bezpečnostné pravidlá Komisie týkajúce sa ochrany utajovaných skutočností EÚ ustanovené v prílohe k rozhodnutiu 2001/844/ES, ESUO, Euratom. Komisia môže v prípade nedodržania týchto povinností prijať všetky primerané opatrenia.
   5.   Zasadnutia skupiny a jej podskupín sa za zvyčajných okolností konajú v priestoroch Komisie. Funkcie sekretariátu zabezpečuje Komisia. Na zasadnutiach skupiny alebo jej podskupín sa môžu zúčastniť aj iní úradníci Komisie, ktorí sa zaujímajú o prerokúvané otázky.
   6.   Skupina prijíma svoj rokovací poriadok na základe štandardného rokovacieho poriadku pre skupiny expertov.
   7.   Komisia uverejní príslušné informácie o činnosti skupiny, buď ich začlenením do registra, alebo na príslušnej webovej stránke.
   Článok 6
   Výdavky spojené so zasadnutiami
   1.   Osobám podieľajúcim sa na činnosti skupiny neprislúcha za poskytované služby odmena.
   2.   V súlade so svojimi platnými ustanoveniami uhrádza Komisia osobám podieľajúcim sa na činnosti skupiny cestovné a v prípade potreby pobytové náklady, ktoré im vznikli.
   3.   Tieto výdavky sa uhrádzajú do výšky použiteľných súm pridelených v rámci každoročného postupu prideľovania finančných prostriedkov.
   Článok 7
   Zrušenie
   Rozhodnutie 2007/75/ES sa zrušuje.
   Článok 8
   Uplatňovanie
   Toto rozhodnutie sa uplatňuje do 31. marca 2015.

      V Bruseli 25. januára 2011

            Za Komisiu

         Algirdas ŠEMETA

            člen Komisie

      (1)  Ú. v. EÚ L 32, 6.2.2007, s. 189.

      (2)  Ú. v. ES L 317, 3.12.2001, s. 1.

      (3)  Ú. v. ES L 8, 12.1.2001, s. 1.


title: Rozhodnutie Rady (SZBP) 2015/1782 z 5. októbra 2015, ktorým sa zrušuje spoločná pozícia 2004/487/SZBP o ďalších reštriktívnych opatreniach voči Libérii a ktorým sa mení spoločná pozícia 2008/109/SZBP o reštriktívnych opatreniach voči Libérii

text:
               6.10.2015

               SK

               Úradný vestník Európskej únie

               L 259/25

         ROZHODNUTIE RADY (SZBP) 2015/1782
   z 5. októbra 2015,
   ktorým sa zrušuje spoločná pozícia 2004/487/SZBP o ďalších reštriktívnych opatreniach voči Libérii a ktorým sa mení spoločná pozícia 2008/109/SZBP o reštriktívnych opatreniach voči Libérii
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada prijala 29. apríla 2004 spoločnú pozíciu 2004/487/SZBP (1), ktorá stanovuje určité finančné opatrenia.

               (2)

               Rada prijala 12. februára 2008 spoločnú pozíciu 2008/109/SZBP (2), ktorá stanovuje obmedzenia týkajúce sa cestovania a embargo týkajúce sa zbraní.

               (3)

               Bezpečnostná rada Organizácie Spojených národov 9. decembra 2014 prijala rezolúciu BR OSN č. 2188 (2014) v súvislosti s Libériou, ktorou sa predlžujú opatrenia týkajúce sa cestovania a embargo týkajúce sa zbraní na obdobie deviatich mesiacov.

               (4)

               Bezpečnostná rada Organizácie Spojených národov prijala 2. septembra 2015 rezolúciu BR OSN č. 2237 (2015) v súvislosti s Libériou, ktorou sa ukončujú cestovné a finančné opatrenia stanovené v bode 4 rezolúcie BR OSN č. 1521 (2003) a bode 1 rezolúcie BR OSN č. 1532 (2004) a obnovuje sa embargo týkajúce sa zbraní do 2. júna 2016 v súvislosti so všetkými mimovládnymi subjektmi a jednotlivcami pôsobiacimi na území Libérie.

               (5)

               Spoločná pozícia 2008/109/SZBP by sa preto mala zodpovedajúcim spôsobom zmeniť a spoločná pozícia 2004/487/SZBP zrušiť.

               (6)

               Na vykonanie určitých opatrení je potrebná ďalšia činnosť Únie,

         PRIJALA TOTO ROZHODNUTIE:
   Článok 1
   Článok 3 spoločnej pozície 2008/109/SZBP sa týmto zrušuje.
   Článok 2
   Článok 4 spoločnej pozície 2008/109/SZBP sa prečísluje na článok 3.
   Článok 5 spoločnej pozície 2008/109/SZBP sa prečísluje na článok 4.
   Článok 3
   Spoločná pozícia 2004/487/SZBP sa týmto zrušuje.
   Článok 4
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Luxemburgu 5. októbra 2015

            Za Radu

            predseda

         N. SCHMIT

      (1)  Spoločná pozícia Rady 2004/487/SZBP z 29. apríla 2004 o ďalších reštriktívnych opatreniach voči Libérii (Ú. v. EÚ L 162, 30.4.2004, s. 116).

      (2)  Spoločná pozícia Rady 2008/109/SZBP z 12. februára 2008 o reštriktívnych opatreniach voči Libérii (Ú. v. EÚ L 38, 13.2.2008, s. 26).